Rasmus Stoklund (S), 2025-11-28:
Tak for ordet.
Forslagsstillerne pålægger regeringen at fremsætte et lovforslag, der sikrer, at børn, der opholder sig i Danmark som en del af en asyl- eller udrejseproces, tilbydes indkvartering i almindelige boliger sammen med deres nære familie frem for på asyl- og udrejsecentre.
Jeg vil lægge ud med at sige, at regeringen ikke kan støtte beslutningsforslaget.
Det skyldes helt overordnet, at regeringen ikke ønsker at lempe på, hvordan børnefamilier indkvarteres.
Jeg mener grundlæggende, at så længe en udlænding opholder sig i Danmark som led i en asyl- eller udsendelsesfase, er det vigtigt, at de danske myndigheder har styr på, hvor myndighederne befinder sig.
Man skal ikke have fripas til at leve et almindeligt liv ude i samfundet blandt danskerne, bare fordi man har valgt at søge asyl i Danmark med sine børn, og vi skal vide, hvem de er, hvor mange de er, og hvor de er.
Det gælder især for dem, der har pligt til at udrejse, og det gælder derfor for børnefamilierne, der opholder sig på Udrejsecenter Avnstrup.
Som det ligger i navnet udrejsecenter, er pointen, at familierne skal udrejse.
Her synes jeg, man skal holde fast i, at vi taler om familier uden lovligt ophold – uden lovligt ophold.
Familierne skal udrejse af Danmark.
Forældrene har et helt afgørende ansvar i den sammenhæng.
Det er forældrene, der tager børnene som gidsler ved ikke at udrejse.
Det er forældrene, der beslutter at blive i landet, selv om de har fået besked på at rejse hjem.
Hvis man får afslag på asyl eller andre former for ophold i Danmark, skal man forlade Danmark.
Længere er den sådan set ikke.
Med det sagt er regeringen også bevidst om, at det netop er forældrenes beslutninger, der fører til ophold på et udrejsecenter.
Derfor gør vi også meget for at sikre børnene de bedst mulige vilkår under de givne rammer, mens de er under Udlændingestyrelsens forsørgelse.
Det gør vi bl.a. i form af adgang til forskellige børnetilbud og pædagogiske tilbud, herunder børnehave og skole.
Der findes også lempeligere regler for mindreårige udlændinge, så de har lettere adgang til privat indkvartering ved herboende forældre eller nære familiemedlemmer med lovligt ophold.
Regeringen har også valgt at fastholde et udrejsecenter med særlige vilkår for børnefamilier, nemlig Udrejsecenter Avnstrup.
De særlige vilkår på det center blev implementeret på baggrund af anbefalinger fra Røde Kors, og vi kan jo så desværre se af Røde Kors' tidligere rapport, at deres tidligere anbefalinger ikke har kunnet løse problemerne.
Derfor tror jeg ikke, at implementering af yderligere anbefalinger og tiltag fra Røde Kors er svaret på udfordringerne med børnenes mistrivsel; svaret ligger snarere hos forældrene.
Som nævnt er regeringen og myndighederne helt bevidste om børnenes tarv og tryghed, men vi har også ansvaret for at sikre, at myndighederne har styr på de udlændinge, der opholder sig i Danmark i en asyl- eller udsendelsesfase.
Vi har pligt for at sørge for, at udlændinge og også børnefamilier, der ikke har lovligt ophold i Danmark, faktisk er motiverede til at forlade landet, som de bør og er forpligtet til.
På den baggrund støtter regeringen ikke beslutningsforslaget.